Har utstedt pågripelsesordre på Helge Solum Larsen
- Det er jo åpenbart at vi vil ha siktede inn til avhør i en sak som denne. Derfor har vi i dag utstedt en pågripelsesordre, forteller politiadvokat Elisabeth Rød, ved Haugaland Politidistrikt. Venstres nestleder, Helge Solum Larsen, trakk seg i går fra alle verv i partiet, etter at det ble kjent at han var anklaget for voldtekt av en 17 år gammel jente, på et partiarrangement. Politikeren har innrømmet sex med jenta, men nekter for å ha gjort noe straffbart. Han ble samme kveld innlagt på sykehus, og kolleger oppfordrer alle til å gi ham og familien ro i tiden fremover. Politiet sier det nå er opp til sykehuset når de får avhørt ham: - I denne saken må vi selvsagt avvente helsesituasjonen, og hva sykehuset har å si om den. Det er de som har ansvaret for ham, akkurat nå, sier Rød.I dag ankom kriminalteknikerne hotellet der det angivelig overgrepet fant sted. Der viste det seg at personellet ikke hadde fått med seg helgens situasjon, og hadde vasket og stelt rommet. Rød mener det er for tidlig å si hva det betyr for etterforskningen: - De har jobbet der i hele dag, og jeg har ikke fått noen full statusrapport enda. Det er åpenbart at vi helst vil jobbe med et uberørt potensielt åsted, men jeg vet altså ikke om vaskingen har hindret dem nevneverdig. Det har ikke blitt avhørt andre vitner siden avsløringen på tirsdag, og politiet har brukt dagen i dag på å planlegge den videre etterforskningen. - Vi har jobbet med å kartlegge saken, få oversikt, og se hva vi må gjøre videre. Men i dagene fremover vil vi avhøre en lang rekke vitner, forteller Rød - som så langt ikke vil komme inn på hvem som skal vitne.
Politiet i Haugaland sier de vil bringe inn den avgåtte venstrelederen, så snart han er utskrevet fra sykehuset.